ไทยเศรษฐกิจรับคุ้มครองอาคารเซ็นทรัลพัฒนา
ไทยเศรษฐกิจประกันภัย เผย บริษัทเซ็นทรัลพัฒนา&nbsp;ซื้อประกันภัยคุ้มครองภัยก่อการร้ายวงเงิน3 พันล้านบาทในส่วนของอาคารและโครงสรางเท่านั้น
21 พ.ค. 2553

ไทยเศรษฐกิจประกันภัย เผย บริษัทเซ็นทรัลพัฒนา ซื้อประกันภัยคุ้มครองภัยก่อการร้ายวงเงิน3 พันล้านบาทในส่วนของอาคารและโครงสรางเท่านั้น
นายพุทธิพงษ์ ด่านบุญสุต ผู้ช่วยกรรมการผู้จัดการ บริษัท ไทยเศรษฐกิจประกันภัย เปิดเผยว่า บริษัทเซ็นทรัลพัฒนา  ได้ซื้อประกันภัยคุ้มครองภัยก่อการร้ายไว้กับบริษัทวงเงิน 100 ล้านเหรียญสหรัฐ หรือประมาณ 3,000 ล้านบาท ในส่วนของอาคาร และโครงสร้างอาคารเท่านั้น ซึ่งบริษัทได้ทำประกันภัยต่อไปยังตลาดลอนดอนทั้งหมด ไม่ได้รับเสี่ยงภัยเอง เนื่องจากเป็นวงเงินที่สูง และขณะนี้ทางตลาดรับประกันภัยต่อที่ลอนดอน ได้ทำการสอบถามเข้ามาแล้ว แต่ทางบริษัทยังไม่สามารถเข้าไปในพื้นที่ เพื่อประเมินความเสียหายได้ คงต้องรอเวลาอีกระยะหนึ่ง เพื่อความปลอดภัยในการปฏิบัติงานของพนักงาน
"ผมไม่แน่ใจว่านอกจากซื้อความคุ้มครองไว้กับเราแล้ว เขาซื้อกับบริษัทประกันภัยอื่นอีกหรือไม่ และ มีบริษัทใดบ้างที่เข้ามารับประกันภัย แต่ทราบมาว่ามีหลายบริษัทที่เข้าร่วมรับประกันภัยความเสี่ยงภัยทุกชนิดหรือออลริส ซึ่งจะคุ้มครองภัยจลาจลด้วย"นายพุทธิพงษ์ กล่าว
ด้านนายอนันต์ เกษเกษมสุข กรรมการผู้จัดการ บริษัทเทเวศประกันภัย เปิดเผยว่า ห้างสรรพสินค้าเซ็นทรัลและโรงแรมแกรนด์เซ็นทาร่า ได้ทำประกันคุ้มครองความเสี่ยงภัยทุกชนิดไว้กับบริษัท แต่ไม่ขอเปิดเผยวงเงินความคุ้มครอง เนื่องจากเป็นความลับของลูกค้า และได้ทำประกันภัยก่อการร้ายไว้บางส่วน ไม่ได้คุ้มครอง 100% อย่างไรก็ตาม ขณะนี้ยังไม่สามารถเข้าไปประเมินความเสียหายได้ เนื่องจากสถานการณ์ยังไม่ปลอดภัย  สำหรับ ห้างเซ็นเตอร์วัน ที่อนุสาวรีย์ชัยสมรภูมิ นั้นเคยทำประกันภัยไว้กับบริษัท แต่ไม่แน่ใจว่าในปีนี้ได้ทำประกันภัยกับบริษัทหรือไม่ อยู่ระหว่างค้นหาสัญญากรมธรรม์